Staatskaping: OB staan Zuma se hofaansoek teen | Maroela Media
Adv. Busisiwe Mkhwebane het Maandag tydens 'n mediakonferensie in Pretoria aangekondig dat sy Zuma se aansoek sal teenstaan. "Oor die staatskapingverslag het ek voorheen gesê ek kry regsadvies oor die saak. Ja, ons sal [Zuma se] hofaansoek teenstaan," het Mkhwebane gesê.
"Ek dink julle weet ons is nog besig om al die nodige bewyse byeen te bring. Die bewyse wat die president benodig, sal beskikbaar gestel word in ooreenstemming met die reëls. Ons finaliseer nog die handtekening van die onderskeie regspanne oor die vertroulikheidsklousule. So, dit is waar ons nou is."
Die staatskapingverslag is deur Mkhwebane se voorganger, adv. Thuli Madonsela, saamgestel. Madonsela het bevind daar is aanduidings dat die omstrede Gupta-familie van die president se besluite wou beïnvloed en dat hulle, deur noue bande met onder andere die voormalige hoof van Eskom, Brian Molefe, winsgewende kontrakte met die staat bekom het. Zuma het geweier om op Madonsela se vrae te reageer toe sy 'n onderhoud met hom wou voer tydens haar ondersoek.
Zuma het verlede jaar die hooggeregshof in Pretoria genader om te versoek dat die staatskapingverslag en die aanbevelings daarin hersien moet word. In die hofaansoek voer Zuma aan Madonsela se aanbevelings is teenstrydig met die wet en die Grondwet, en oortree die beginsel van die skeiding van magte.
Zuma se regspan meen dit was ongrondwetlik van Madonsela om Zuma te beveel om 'n kommissie van ondersoek op die been te bring en te bepaal dat dit deur iemand gelei moet word wat deur hoofregter Mogoeng Mogoeng aangewys is, aangesien hierdie magte uitsluitlik by die president lê.
Sjoe maar nou is sy braaf of gaan sy saam dubai toe om zuma se hand vas te hou
Hoe kan jy `n kommisie aanstel as jy self ondersoek word.Daar moet mos `n onafhanklike persoon aangestel word.Nou hoe verstaan Zuma dit nie?
Kul jou hier en kul jou daar en siedaar…jaaaaaaare se uitstel en afstel en tyd en NOG geld mors om nie noodwendig niks te doen nie, maar ook nie juis te veel of rerig iets nie, net genoeg om n rookskerm te skep vir al die Zumaikies om weg te stap met vol beursies en leë gewetes!
Vervolg hom 700+ aanklagtes regverdig vervolging of wag hulle vir meer.
interessante optrede van iemand wat met haar aanstelling beskou is as Zuma se skoothondjie… Of dis net n rookskerm om Zuma se opposisie te wys hoe "onafhanklik" die OB is, net om later weer iets te doen wat hom verder beskerm.